Badacsonytördemic

Badacsonytördemic község Veszprém vármegyében, a Tapolcai járásban. Korábbi neve Nemestördemic volt. A település eredetileg Szent István magyar király korától az 1950-es megyerendezésig Zala vármegyéhez tartozott.

Fekvése 
A 71-es főút mentén, a Badacsony északnyugati oldalán található, a Balaton-felvidéki Nemzeti Park mellett. Központján a 7341-es út („Római út”) vezet végig.

Területén áthalad a Székesfehérvár–Tapolca-vasútvonal, amelynek egy megállóhelye és egy állomása is van itt: a központhoz közel Badacsonytördemic-Szigliget vasútállomás, délkeleti részén, Badacsonylábdihegy üdülőterületen pedig Badacsonylábdihegy megállóhely. Ez utóbbi településrész a honfoglaló Lád nemzetségről kapta a nevét.

Szomszédos települések: Badacsonytomaj, Hegymagas, Nemesgulács és Szigliget.

Története 
Területe már a bronzkorban is lakott volt. Első okleveles említése 1219-ből való, Turdemiz néven. A középkorban egytelkes nemesek lakták, erre utalt korábbi neve, a Nemestördemic is, amit 1950 előtt viselt. Eredetileg Zala vármegye Tapolcai járásához tartozott. Nemesi falu jellege 1848-ban szűnt meg. A 20. század elején a Badacsonyban nyitott bazaltbánya hatására a településen megindult a fejlődés, de máig megőrizte falusias jellegét.

A település a badacsonyi borvidék része. Lakói a szőlőtermesztés és bortermelés mellett főként idegenforgalomból élnek.

Közélete

Polgármesterei
 1990–1994: Kovács Lászlóné (FKgP)
 1994–1998: Kovács Lászlóné (független)
 1998–2000: Farkas László (független)
 2000–2002: Kovács Lászlóné (független)
 2002–2006: Vollmuth Péter (független)
 2006–2010: Vollmuth Péter (független)
 2010–2014: Vollmuth Péter Pál (független)
 2014–2017: Vollmuth Péter Pál (független)
 2017–2019: Horváth Zoltán (független)
 2019-től: Horváth Zoltán (Fidesz-KDNP)

A településen az 1998. október 18-án megtartott önkormányzati választás érdekessége volt, hogy az országos átlagot jóval meghaladó számú, összesen 8 polgármesterjelölt indult. Ilyen nagy számú jelöltre az egész országban csak tíz település lakói szavazhattak, ennél több (9, 10 vagy 12) aspiránsra pedig csak öt másik településen volt példa. Az akkor megválasztott polgármester azonban nem tudta kitölteni a teljes ciklusát, mivel 2000 kora tavaszán elhunyt; az emiatt szükségessé vált időközi polgármester-választást 2000. június 4-én tartották meg.

2017. január 15-én ugyancsak időközi polgármester-választást kellett tartani a településen, ezúttal is az előző polgármester halála okán.

Népesség 
A település népességének változása:

	 
A 2011-es népszámlálás idején a lakosok 79,5%-a magyarnak, 4,1% németnek, 0,9% cigánynak mondta magát (19,7% nem nyilatkozott). A vallási megoszlás a következő volt: római katolikus 63,7%, református 2,5%, evangélikus 1,2%, görögkatolikus 0,2%, felekezeten kívüli 7,2% (24,4% nem nyilatkozott).

Nevezetességei 

 A II. Rákóczi Ferenc halálának 200. évfordulójára, 1935-ben épült Rodostó-ház
 Ignác-napi búcsú minden év augusztusában
 Bazaltorgonák
 Klasszicista stílusú római katolikus kápolna
 
 Turul-szobor

Képgaléria

Jegyzetek

További információk 
 Pais Dezső 1943: Doborgaz, Döbrököz. Magyar Nyelv 39 
 Badacsonytördemic Önkormányzatának honlapja
 Irány Magyarország!

 
Veszprém megye települései
Balaton-parti települések, településrészek
Zala vármegye települései